钦定古今图书集成/明伦汇编/官常典/第444卷 > 景阳
## 钦定古今图书集成/明伦汇编/官常典/第444卷 > 景阳

按《战国策》，齐、韩、魏共伐燕，燕使太子请救于楚。楚王
使景阳将而救之，暮舍，使左右司马各营壁地，已植
表。景阳怒曰：“女所营者水皆至灭表，此焉可以舍？”乃
令徙。明日大雨，山水大出，所营者水皆灭其表，军吏
乃服。于是遂不救燕而攻魏雝丘，取之以与宋。三国
惧，乃罢兵。魏军其西，齐军其东，楚军欲还，不可得也。
景阳乃开西和门，昼以车骑，暮以烛通使于魏。齐师
怪之，以为燕、楚与魏谋之，乃引兵而去。齐兵已去，魏
失其与国，无与共击。楚乃夜遁，楚师乃还。